b'\n_START_ARTICLE_\nMarga Barbu\n_START_SECTION_\nBiografie \xc8\x99i carier\xc4\x83\n_START_PARAGRAPH_\nS-a mutat \xc3\xaempreun\xc4\x83 cu familia \xc3\xaen Bucure\xc8\x99ti dup\xc4\x83 \xc3\xaemplinirea v\xc3\xa2rstei de 14 ani . Prima ei mare dragoste a fost dansul \xc8\x99i ar fi f\xc4\x83cut orice ca s\xc4\x83-\xc8\x99i urmeze mama, balerin\xc4\x83 la Viena. A fost angajata Operei Rom\xc3\xa2ne, dar la vizita medical\xc4\x83 s-a descoperit c\xc4\x83 are o afec\xc8\x9biune cardiac\xc4\x83, fapt care a f\xc4\x83cut-o s\xc4\x83 renun\xc8\x9be la ideea unei cariere de dans. Urm\xc3\xa2nd diferite cursuri de actorie, dans \xc8\x99i filozofie, alege \xc3\xaen final actoria._NEWLINE_A absolvit Institutul de teatru din Bucure\xc8\x99ti \xc3\xaen 1950. A debutat \xc3\xaen cinematografie \xc3\xaen 1953 (\xe2\x80\x9eNepo\xc8\x9bii gornistului\xe2\x80\x9d, \xc3\xaen regia lui Dinu Negreanu), fiind cunoscut\xc4\x83, \xc3\xaen special, pentru rolurile Ani\xc8\x9ba din seria \xe2\x80\x9eHaiducilor\xe2\x80\x9d \xc8\x99i Agatha Sl\xc4\x83tineanu din seria \xe2\x80\x9eM\xc4\x83rgelatu\xe2\x80\x9d, dar \xc8\x99i pentru rolul de compozi\xc8\x9bie din \xe2\x80\x9eDomni\xc8\x99oara Aurica\xe2\x80\x9d (regia \xc8\x98erban Marinescu, 1986) pentru care a fost distins\xc4\x83 cu Premiul ACIN. A mai jucat, de asemenea, \xc3\xaen \xe2\x80\x9eBietul Ioanide", de Dan Pi\xc8\x9ba (1980) - Premiul ACIN \xc8\x99i \xe2\x80\x9eComoara din Carpa\xc8\x9bi", regizat de Cornel Todea (1975)._NEWLINE_Ultimul film \xc3\xaen care a ap\xc4\x83rut a fost \xe2\x80\x9eLacrima cerului\xe2\x80\x9d (1989)._NEWLINE_A reprezentat cinematografia rom\xc3\xa2neasc\xc4\x83 la numeroase Festivaluri \xc8\x99i evenimente interna\xc8\x9bionale: Festivalul de film de la San Sebastian (1966), Festivalul de film de la Karlovy Vary (1966), Festivalul de film de la Moscova (1969), Festivalul de film de la Sarajevo (1969), Zilele filmului \xc3\xaen R.F. Germania (august 1968), Zilele filmului rom\xc3\xa2nesc \xc3\xaen U.R.S.S. (1965), Zilele filmului rom\xc3\xa2nesc la Roma (1967), etc._NEWLINE_\xc3\x8en afara carierei impresionante pe care a avut-o \xc3\xaen cinematografie, Marga Barbu a fost \xc8\x99i o mare actri\xc8\x9b\xc4\x83 de teatru. Din 1952 \xc8\x99i p\xc3\xa2n\xc4\x83 la pensionarea sa \xc3\xaen 1993, Marga Barbu a fost actri\xc8\x9b\xc4\x83 la Teatrul Nottara (fostul Teatru al Armatei), unde iubitorii teatrului au putut s-o admire \xc3\xaen roluri memorabile. Rolul s\xc4\x83u preferat din teatru a fost cel al Cleopatrei din piesa "Antoniu \xc8\x99i Cleopatra" de William Shakespeare. A jucat exemplar roluri de comedie precum "M\xc3\xa2\xc8\x9ba-n sac", "Mizerie \xc8\x99i noble\xc8\x9be" etc._NEWLINE_A fost c\xc4\x83s\xc4\x83torit\xc4\x83 timp de peste 30 de ani cu scriitorul Eugen Barbu, fiind la a treia c\xc4\x83s\xc4\x83torie, prima consum\xc3\xa2ndu-se cu un inginer textilist din Ploie\xc8\x99ti , iar cea de-a doua cu actorul Constantin Codrescu  ._NEWLINE_Pre\xc8\x99edintele Ion Iliescu a decorat-o pe Marga Barbu \xc3\xaen 2004 cu Ordinul Na\xc8\x9bional \xe2\x80\x9eServiciul Credincios\xe2\x80\x9d, \xc3\xaen grad de cavaler. Distinc\xc8\x9bia i-a fost acordat\xc4\x83 ca \xe2\x80\x9esemn de apreciere pentru \xc3\xaendelungata \xc8\x99i fructuoasa activitate artistic\xc4\x83 \xc8\x99i pentru talentul \xc8\x99i d\xc4\x83ruirea puse \xc3\xaen slujba artei spectacolului \xc8\x99i a teatrului rom\xc3\xa2nesc\xe2\x80\x9d.'